Sörös díjak: Távoli Galaxis, zip's brewhouse
2014. október 5., vasárnap 07:00
Budapest, 2014. október 5. - A Távoli Galaxist választották az Év kedvenc kézműves sörének, az Év sörfőzdéje díjjal pedig a zip's brewhouse-t jutalmazták a csütörtökön megtartott díjátadón.
A két elismerést a Főzdefeszt alapítói hozták létre 2011-ben a fesztivállal együtt. Az Év sörfőzdéje díj azt a sörfőzdét jutalmazza, amely abban az évben a legjobban elkapta a fejlődő piac ritmusát és új irányokat, utakat tudott mutatni az egész szcénának. Az Év kedvenc kézműves söre díjat pedig azért alapították, hogy a fogyasztó figyelmét felhívják a tényre: a magyar kézműves sörpiac legfontosabb szereplője éppen ő, aki eldönti, hogy a versengő sörök közül melyiket szereti a legjobban - emlékeztettek a szervezők.
Az Év sörfőzdéje 2011-ben a Békésszentandrási Sörfőzde (ma már Szent András Sörfőzde), 2012-ben a Bors Sörfőzde, 2013-ban pedig a Legenda Sörfőzde volt. Az Év kedvenc kézműves sörfőzdéje díjat eddig olyan kedvencek kapták, mint a Grabanc, a Dupla Köleses, a Papap O,Hara és a Napalm.
A zip's brewhouse az elmúlt években példát mutatott söreinek egyenletesen magas minősége révén és professzionális hozzáállásával, melynek látványos elismerése az áprilisban Kentucky-ban megnyert rangos nemzetközi díjuk, ezért a szakmai zsűri egyöntetűen döntött úgy, hogy a miskolci sörfőzdének adja a 2014-es Év sörfőzdéje díjat - méltatták a díjazottat a szervezők. Mint hozzátették, a zip's a sörfőzésen kívül sörfőző berendezéseket is gyárt, és ezen a téren nemzetközileg ismert szereplő; Szentpétervártól Miamiig telepít sörfőzdéket.
» A legjobb hazai borok egyszerre, egy helyen